Hvar verð ég staddur ef ég ferðast með 50 km hraða á klukkustund í norðaustur í 110 daga ? Með þessum hraða fer spyrjandinn 1200 km á sólarhring og ef hann héldi því áfram í 110 daga yrðu úr því 132.000 km . Gallinn er hins vegar sá að hann kemst ekki svo langt með því að fara sífellt í norðaustur . Sá sem ferðast sífellt í sömu stefnu á jarðarkúlunni endar á öðrum hvorum pólnum nema þessi fasta stefna sé nákvæmlega í austur eða í vestur . Ef stefnan er norðlæg færist ferðalangurinn sífellt norðar og fer ef til vill nokkra hringi um jarðmöndulinn . En að lokum endar hann á norðurpólnum og þaðan kemst hann ekki nema breyta stefnunni og fara í suður , því að allar leiðir þaðan liggja til suðurs . Spyrjandi færist um rúma 35 km til norðurs á hverri klukkustund á ferðalagi sínu . Reykjavík er á um það bil 64° norðlægrar breiddar þannig að héðan eru um 26° á pólinn . Hver gráða á yfirborði jarðar spannar um 111 km í stefnuna norður-suður , þannig að vegalengdin til norðurs héðan á pólinn er tæpir 2900 km . Maðurinn er því um 82 klukkustundir eða 3 sólarhringa og 10 klukkustundir að komast á pólinn . Hugsanlegt er að skilja spurninguna þannig að átt sé við ferð eftir beinni láréttri línu sem stefnir í norðaustur þegar spyrjandi setur fram spurninguna . Þessi skilningur er þó heldur langsóttur að mati svarshöfundar , meðal annars af því að þessi stefna er algerlega háð tímanum og svarið yrði því heldur lítils virði . Tímasetningin ræður nefnilega bæði því hvar jörðin og spyrjandi eru stödd á stöðugri hringferð sinni um sól , með öðrum orðum hvar í sólkerfinu ferðin hefst , og eins hinu hvernig stendur á í möndulsnúningi jarðar um sjálfa sig , það er að segja hvert ferðin stefnir miðað við fastastjörnur . Ef spurt hefði verið um ferð í norður í stað norðausturs yrði svarið væntanlega enn ljósara að því er varðar ferð eftir yfirborði jarðar ; hún endar augljóslega á norðurpólnum . Hins vegar hefði þá líka komið til greina að leggja þann skilning í spurninguna að ferðinni væri heitið út í geiminn í stefnu á norðurpól himins eða Pólstjörnuna . Stefna þeirrar ferðar væri ótvírætt skilgreind en upphafsstaðurinn hins vegar ekki þannig að leiðarendinn yrði ótilgreindur sem því nemur ; hann færi mjög eftir því hvar jörðin er stödd í upphafi ferðar . En svarið samkvæmt þessum skilningi má engu að síður setja fram á einfaldan hátt : Spyrjandi verður staddur 132.000 km frá þeim stað þar sem ferðin hófst , í stefnu á norðurpól himins .